b'\n_START_ARTICLE_\nF\xc3\xa0brica Mart\xc3\xad Llopart i Trenchs\n_START_SECTION_\nDescripci\xc3\xb3\n_START_PARAGRAPH_\nLa nau principal, situada a la zona central del conjunt, \xc3\xa9s formada per dotze m\xc3\xb2duls, amb fa\xc3\xa7ana de ma\xc3\xb3 arrebossat, coberta de dent de serra a una sola vessant i lluernaris zenitals d\'il\xc2\xb7luminaci\xc3\xb3. L\'estructura \xc3\xa9s de pilars de fosa, formant una ret\xc3\xadcula disposada cada 3,80m en el sentit est-oest i cada 6,00m en el sentit nord-sud, amb encavallades vistes de fusta que suporten les lloses de la coberta acabada de teula._NEWLINE_Altres naus de magatzem i oficines se situen a l\'extrem sud, amb cobertes a dues vessants, on hi ha tamb\xc3\xa9 la xemeneia de la m\xc3\xa0quina de vapor tota ella de ma\xc3\xb3 vist. Per la part nord, existien altres construccions m\xc3\xa9s modernes, ara enderrocades, que es destinaven a zona de producci\xc3\xb3. A l\'extrem nord hi ha tamb\xc3\xa9 una gran bassa d\'aigua voltada de pins._NEWLINE_La xemeneia \xc3\xa9s un element molt estilitzat, arrenca d\'un basament de planta quadrada d\'uns tres metres d\'al\xc3\xa7\xc3\xa0ria, amb un tram de transici\xc3\xb3 formant dues voltes de can\xc3\xb3 creuades i llunetes que acaben en un cilindre, m\xc3\xa9s ample a la base i m\xc3\xa9s estret al capdamunt. La decoraci\xc3\xb3 de ma\xc3\xb3 mostra les lletres "HFS" al basament._NEWLINE_Dins el mateix recinte hi ha la casa del director, d\'\xc3\xa8poca modernista i anomenada la casa de la f\xc3\xa0brica o del director. Es creu que fou constru\xc3\xafda el 1929, \xc3\xa9s d\'estil modernista i consta de planta baixa, primer pis i golfes tot separat per una escalinata central.\n_START_SECTION_\nHist\xc3\xb2ria\n_START_PARAGRAPH_\nL\'empresa fou creada pel sr. Joan Trenchs i Ballester, nascut a Valls el 9 de juny de 1863, fill de teixidors de professi\xc3\xb3, que constitu\xc3\xad l\'any 1893 amb dos socis m\xc3\xa9s la Societat Mart\xc3\xad, Llopart i Trenchs, (fundada l\'any 1893) amb seu social al carrer C\xc3\xb2rsega 282 de Barcelona._NEWLINE_La ubicaci\xc3\xb3 al Pla de Santa Maria d\'una ind\xc3\xbastria com la t\xc3\xa8xtil Mart\xc3\xad, Llopart i Trenchs, va aportar no nom\xc3\xa9s riquesa econ\xc3\xb2mica a moltes fam\xc3\xadlies on la sustentaci\xc3\xb3 b\xc3\xa0sica era la pagesia, sin\xc3\xb3 tamb\xc3\xa9 va contribuir al desenvolupament econ\xc3\xb2mic, social i cultural del poble i d\'altres del voltant. La f\xc3\xa0brica don\xc3\xa0 feina a un nombre important de treballadors ( 380 l\'any 1930) convertint-se en complement per a moltes fam\xc3\xadlies i, alhora, va permetre l\'acc\xc3\xa9s a la dona la m\xc3\xb3n del treball remunerat. D\'aquesta manera naixia una economia mixta que ha perdurat fins ara: el treball a la ind\xc3\xbastria i el conreu de les terres com a segona opci\xc3\xb3._NEWLINE_La f\xc3\xa0brica t\xc3\xa8xtil s\'inaugur\xc3\xa0 oficialment el 26 de mar\xc3\xa7 de 1917. El recinte fabril, format per les instal\xc2\xb7lacions industrials, una bassa, la casa i altres depend\xc3\xa8ncies, ocupava aproximadament vora 5 hect\xc3\xa0rees de terreny a la partida de les Eres. Davant de la ind\xc3\xbastria, es constru\xc3\xafren quaranta cases destinades a donar estada als obrers, conformant la col\xc3\xb2nia de Vista Alegre, essent un m\xc3\xa9s dels testimonis del pas del modernisme pel municipi del Pla de Santa Maria._NEWLINE_Al 1966 prengu\xc3\xa9 l\'activitat una nova empresa, Hijos de Francisco Sans._NEWLINE_Tot i que La F\xc3\xa0brica va acollir activitat industrial fins al 1998, l\'octubre de 2.001 l\'Ajuntament n\'adquir\xc3\xad els terrenys que eren en mans de la Tresoreria de la Seguretat Social des de feia deu anys. En aquell moment es proced\xc3\xad a l\'enderroc d\'una nau de l\'edifici industrial pr\xc3\xb2piament dit a causa del seu avan\xc3\xa7at estat de deteriorament i parcial esfondrament'